《赠黄门陈应和侃奉诏使琉球国》
明代·湛若水

平生远游志，万里乘长风。飘飘临倒影，高举淩苍空。

北至北溟北，东至东海东。何其形迹滞，此愿将莫从。

大鹏罹罗网，戢翼居樊笼。之子金闺彦，锦绣罗心胸。

文星见眉宇，嘘气如长虹。又如插六翮，翛然驾高穹。

自言有远役，秉节飞六龙。何以为前驱，雨师与丰隆。

将命遄朱鸟，呵护先祝融。予闻为起拜，高歌壮其行。

持被恋入直，安足为士雄。丈夫志六合，岂在寰堵中。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。